
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru aprobarea Ordonanţei de urgenţă a Guvernului nr.138/2008 pentru ratificarea Acordului de împrumut între KfW, Frankfurt am Main (KfW) şi România, semnat la Frankfurt am Main, la 26 septembrie 2007, respectiv la Bucureşti, la 28 decembrie 2007 pentru finanţarea Programului privind Infrastructura Municipală, cu care comisia noastră a fost sesizată în fond cu adresa Biroului Permanent nr.PL.x. 2 din 2 februarie 2009.
	PREŞEDINTE,

Ştefan Viorel

RAPORT

asupra proiectului de Lege pentru aprobarea Ordonanţei de urgenţă a Guvernului nr.138/2008 pentru ratificarea Acordului de împrumut între KfW, 

Frankfurt am Main (KfW) şi România, semnat la Frankfurt am Main, 

 la 26 septembrie 2007, respectiv la Bucureşti, la 28 decembrie 2007 

pentru finanţarea Programului privind Infrastructura Municipală
Cu adresa nr.PL.x. 2 din 2 februarie 2009, Biroul Permanent conform art. 95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege pentru aprobarea Ordonanţei de urgenţă a Guvernului nr.138/2008 pentru ratificarea Acordului de împrumut între KfW, Frankfurt am Main (KfW) şi România, semnat la Frankfurt am Main, la 26 septembrie 2007, respectiv la Bucureşti, la 28 decembrie 2007 pentru finanţarea Programului privind Infrastructura Municipală.
La întocmirea raportului s-a avut în vedere avizul favorabil al Consiliului Legislativ, cu observaţii şi propuneri, trimis cu adresa nr.1250/16.10.2008.

Prezentul proiect de Lege are ca obiect de reglementare ratificarea  Acordului de  împrumut între KfW pentru finanţarea Programului privind Infrastructura Municipală.

Programul finanţează trei măsuri ISPA: reabilitarea şi modernizarea sistemului de alimentare cu apă potabilă şi menajeră în judeţul Suceava, în municipiile Deva şi Hunedoara precum şi asistenţă tehnică pentru pregătirea proiectelor în sectorul de mediu. Sumele alocate acestui Program sunt următoarele:

· 80.382.500 EUR –grant ISPA;
· 21.000.000 EUR – împrumut KfW;
· 41.919.152 EUR – buget de stat
Una din condiţionalităţile memorandumurilor de finanţare pentru proiectele Suceava şi Deva – Hunedoara a fost ca acest Acord de Împrumut să fie semnat până la 30 decembrie 2007, pentru a nu se pierde a doua tranşă a avansului asistenţei nerambursabile ISPA, în valoare totală de 6.788.250 EURO.
Conform ofertei KfW, cele 21 milioane EUR vor fi acordate pe o perioadă de 20 de ani, din care 5 ani perioadă de graţie, la o dobândă fixă, comunicată de KfW după intrarea în vigoare a acordului de împrumut bazată pe dobânda existentă pe piaţa germană de capital pentru împrumuturile cu o scadenţă de 10 ani, plus o marjă de maxim 0,5%.
Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului a participat, în conformitate cu prevederile art. 54 şi 55 din Regulamentul Camerei Deputaţilor, doamna Graţiela Iordache, Secretar de Stat în cadrul Ministerului Finanţelor Publice. 

La lucrările comisiei au participat 31 deputaţi, din totalul de 31 membri ai comisiei.
Raportul comisiei a fost adoptat cu unanimitate de voturi. 
Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Senatului.
In urma dezbaterii proiectului de Lege pentru aprobarea Ordonanţei de urgenţă a Guvernului nr.138/2008 pentru ratificarea Acordului de împrumut între KfW, Frankfurt am Main (KfW) şi România, semnat la Frankfurt am Main, la 26 septembrie 2007, respectiv la Bucureşti, la 28 decembrie 2007 pentru finanţarea Programului privind Infrastructura Municipală, în şedinţa din data de  10 februarie 2009, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma prezentată de iniţiator. 
	PREŞEDINTE,

Viorel Ştefan
	SECRETAR,

Iuliu Nosa


Consilier parlamentar:
Luminiţa Ghiorghiu

